বিনাবাক্য ব্যয়ে রেডিমেস বিড়ালছানাকে দুধ তৈরি করে খেতে দেয়। কিন্তু কী অবাক কাণ্ড! একটু দুধ পান করেই বিড়ালছানাটা একটা মস্ত বিড়ালের রূপ ধারণ করে। অমনি রেডিমেস খপ করে বিড়ালের গলা চেপে ধরে ড. ইমরানের সামনে নিয়ে এসে সব বৃত্তান্ত খুলে বলে। ড. ইমরানের মাথা কাজ করতে চায় না ব্যাপারটা নিয়ে। তিনি ভাবেন, এটা কী করে সম্ভব? তাহলে এটা কি ভিনগ্রহের কোনো আগন্তুক? নাকি এটাও একটা কৃত্রিম বিড়াল! যেমনি ভাবা তেমনি কাজ। তিনি দ্রুত জামার হাতা গুটিয়ে তার বায়োনিক রিস্ট ওয়াচের আল্ট্রাম্যাগনেটিক স্ক্যান চালু করে দেন। তারপর ঘড়ির ডায়ালের ডান পাশের মাইক্রটাচ বাটন স্পর্শ করতেই বিড়ালটা রেডিমেসের হাত ফসকে ঝড়ের বেগে ছুটে গিয়ে ম্যাগনেটিক ট্যাম্পার্ড ওয়ালে আঠার মত সেটে থাকে। ড. ইমরান দ্বিতীয় আরেকটা বাটন টাচ করতেই বিড়ালের শরীরটা ঝন ঝন আওয়াজ তুলে চুরমার হয়ে ট্যামপার্ড ওয়াল থেকে ঝরে পড়ে। এরই মধ্যে ছিন্ন ভিন্ন হয়ে গেছে বিড়ালটার নকল খোলস। আর ভেতরের যান্ত্রিক কাঠামোর নাট-বল্টু খুলে সব আলাদা আলাদা হয়ে গেছে। ততক্ষণে রাগ ক্ষোভ আর উত্তেজনায় কাঁপছেন ড. ইমরান। দাঁতে দাঁত চেপে কম্পিউটার অন করে দ্রুত হাতে কী সব সার্চ দিয়ে অবশেষে হাসিমুখে রেডিমেসকে জানালেন, শোন হে, প্রিয় সহচর! কুকুরের লেজ কখনোই সোজা হতে পারে না। এটা মূলত ড. রামপালিশের একটা কারসাজি। তিনি কমপ্রেসড সুটকেস ফাইল আকারে একটা দুর্ধর্ষ রোবোক্যাটকে পাঠিয়েছিলো তোমাকে ধরে নেয়ার জন্য। আর এটাও আমি শিওর যে, এটা তার ব্যর্থতা ঢাকবার একটা কৌশল। সে পরাজয় মানতেই রাজি নয়। তোমার ক্লোন তৈরির সব চেষ্টা তার ভেস্তে গিয়েছে বলেই এবার তোমাকে শেষ করে অথবা কিডন্যাপ করে সে তার জ্বালা মেটাতে চাইছে। তুমি আরও সাবধান হও রেডিমেস। যে কোনো সময় তুমি কিডন্যাপ হয়ে যাবে।